
Elugró láb - lövő kar vs. lendítő láb - passzív kar

Kulcsszavak: kézilabda; antropometria; szimmetria
Bevezetés: A test középvonalában lévő, úgynevezett medián sagittalis sík, két majdnem tökéletesen hasonló jobb- és baloldalra osztja a testet. A fejlődés korai szakaszában a részarányosság tökéletes, azonban aszimmetria alakul ki a fejlődés későbbi szakaszában (pl.: szív-lép-máj helyzete). Ehhez a bilaterális szimmetriához kapcsolódik a jobb- és balkezesség is, ami annak tudható be, hogy melyik agyfélteke dominál. Ez a bilaterális szimmetria a végtagokon is megfigyelhető. Rendszeres fizikai aktivitás hatására a végtagok antropometriai szempontból aszimmetrikussá válnak.
Célkitűzés: A vizsgálatunk során szeretnénk megtudni azt, hogy a női kézilabdázók felső és alsó végtagjai között, a lövő és passzív kar, valamint az ugró és lendítő láb között van-e szignifikáns antropometriai, valamint testösszetételbeli különbség.
Hipotézis: A vizsgálat során azt az eredményt várjuk, hogy a vizsgált személyek elugró lábának és lövő karjának antropometriai méretei nagyobbak lesznek, mint a lendítő láb és a passzív kar antropometriai méretei.
Módszer: A testméretek megállapítását antropometriai eszközökkel végeztük, a testösszetételi adatokat pedig InBody 230 készülékkel vettük fel. A vizsgálat eredményeit egyszerű leíró statisztikával, illetve Mann-Whitney U-teszttel értékeltük.
Eredmények: A vizsgálatban azt az eredményt kaptuk, hogy nincs szignifikáns különbség a lövő kar és passzív kar, valamint az ugró láb és lendítő láb antropometriai méretei és InBody eredményei között.
Következtetés: Eredményeinkből arra következtetünk, hogy a játékosnak nem erősebb vagy gyengébb az egyik vagy a másik végtagja, a különbség csupán a technikai végrehajtásban játszik fontos szerepet.



